b'\n_START_ARTICLE_\n10 Downing Street\n_START_PARAGRAPH_\n10 Downing Street er en adresse i gaden Downing Street i City of Westminster i London, der er den britiske premierministers officielle residens og tjenestebolig. Efter at\xc2\xa0Robert Walpole\xc2\xa0etablerede traditionen i 1730-erne, har de fleste britiske premierministre boet i dette hus. Huset er dermed blevet et st\xc3\xa6rkt symbol for den britiske premierministers embede._NEWLINE_I en periode i 1800-tallet var huset mindre popul\xc3\xa6rt blandt Storbritanniens ministre. Det var en f\xc3\xb8lge af, at de fleste af dem var ganske velhavende og allerede havde betydlig bedre boliger, som de foretrak at anvende.\xc2\xa0Huset var dengang ogs\xc3\xa5 pr\xc3\xa6get af d\xc3\xa5rlig vedligeholdelse._NEWLINE_I 1900-tallet blev det almindeligt, at premierministerens familie faktisk bor i huset. En undtagelse var Tony Blair, premierminister fra 1997 til 2007. Han og hans finansminister Gordon Brown flyttede til den n\xc3\xa6rliggende bygning, Downing Street 11, residensen for den britiske finansminister.'